Polisielid erken hy het Sarah Everard vermoor | Netwerk24
Polisielid erken hy het Sarah Everard vermoor
08 Junie 2021 13:30
'n Lid van die Britse polisie het Dinsdag skuld beken vir die ontvoering en verkragting van Sarah Everard (33).
Wayne Couzens (48), wat in Londen by diplomatieke geboue patrolliewerk gedoen het, het ook erken hy het haar vermoor, hoewel hy nie op die aanklag gepleit het nie.
Everard se verdwyning en moord het aanleiding gegee tot grootskaalse betogings in Brittanje oor wat die polisie, regering en die gemeenskap oor geweld teen vroue kan doen.
Everard is op 3 Maart ontvoer toe sy huis toe gestap het nadat sy by 'n vriendin in die suide van Londen was. Haar lyk is later byna 80 km verder gevind.
'n Lykskouing, wat vroeër vandeesweek afgehandel is, het getoon sy is dood weens 'n nekbesering.
Vroue in Brittanje het ná Everard se moord hul ervarings gedeel oor hoe bang hulle is om saans alleen op straat te wees.
Boris Johnson, premier, het belowe dat iets hieraan gedoen sal word. Dit sluit in beter beligting in strate en dat polisielede in gewone klere kroeë en klubs sal besoek om moontlike verdagtes te identifiseer. – Reuters